b'\n_START_ARTICLE_\n\xc3\x98rnes Idrettslag\n_START_SECTION_\nHistorie\n_START_PARAGRAPH_\nFra Mel\xc3\xb8y ble egen kommune i 1887 og fram til 2. verdenskrig hadde kommuneadministrasjonen ligget p\xc3\xa5 Mel\xc3\xb8ya, men etter krigen var administrasjonen spredt p\xc3\xa5 flere steder i kommunen. Gradvis overtok \xc3\x98rnes som administrativt sentrum, samtidig som stedet vokste fra \xc3\xa5 v\xc3\xa6re ei lita bygd til et tettsted._NEWLINE_I bygda Spildra like s\xc3\xb8r for \xc3\x98rnes ble Freidig/Spildra Arbeideridrettsforening stiftet i 1932. Dette idrettslaget var tilsluttet Arbeidernes Idrettsforbund og var aktivt fram til v\xc3\xa5ren 1940. Som ellers i Idretts-Norge l\xc3\xa5 aktiviteten nede under 2. verdenskrig. I stedet for \xc3\xa5 vekke til live idrettslaget i Spildra, valgte man etter krigen \xc3\xa5 stifte et nytt idrettslag p\xc3\xa5 \xc3\x98rnes, \xc3\x98rnes IL. Hovedaktivitetene fra starten av var friidrett, h\xc3\xa5ndball og ski. Fotballgruppa startet i 1949, \xc3\xa5ret etter at idrettslaget var stiftet. Ut\xc3\xb8vere i klubben drev ogs\xc3\xa5 med sk\xc3\xb8yter og sv\xc3\xb8mming._NEWLINE_I 1966 startet idrettslaget opp \xc3\x98rnesrevyen, som ble en av hovedaktivitetene sammen med fotball og ski, mens friidrett ble mindre viktig. Det meste av inntektene fikk idrettslaget ved \xc3\xa5 arrangere fester i Folkets Hus i Spildra, samt bingo fra 1970. \xc3\x98rnes IL \xc3\xb8nsket \xc3\xa5 kj\xc3\xb8pe huset, som var eid av Arbeiderpartiet og som ogs\xc3\xa5 Freidig/Spildra AIL hadde brukt, men Arbeiderpartiet ville ikke selge det til idrettslaget som ikke hadde noen tilknytning til arbeiderbevegelsen._NEWLINE_Friidrettsgruppa, som hadde eksistert siden idrettslaget ble stiftet, var aktiv til 1983. Den mest kjente av ut\xc3\xb8verne i \xc3\x98rnes IL er kanskje Liv Rundberg, som tok NM-bronse p\xc3\xa5 400 meter i 1970 og var p\xc3\xa5 landslaget i friidrett p\xc3\xa5 begynnelsen av 1970-tallet. Kombinertl\xc3\xb8peren Sverre Stenersen bodde p\xc3\xa5 \xc3\x98rnes og var ungdoms- og idrettsleder i Mel\xc3\xb8y kommune i et par \xc3\xa5r etter at han la opp som aktiv ut\xc3\xb8ver i 1966. I 1973 startet idrettslagets volleyballgruppe opp. \xc3\x98rnes IL hadde seniorlag for menn til 1989 og for kvinner til 1992. Ei gruppe for rytmisk sportsgymnastikk var virksom fra 1980 til 1987._NEWLINE_Fotballgruppa, som startet opp i 1949, hadde i mange \xc3\xa5r begrenset aktivitet, delvis p\xc3\xa5 grunn av at idrettslaget ikke hadde egen bane. Fra 1963 tok aktiviteten seg opp, og \xc3\x98rnes IL kunne stille seniorlag igjen fra 1966. I et par \xc3\xa5r p\xc3\xa5 slutten av 1970-tallet hadde klubben ogs\xc3\xa5 seniorlag for kvinner. Etter at klubbene i Mel\xc3\xb8y p\xc3\xa5 begynnelsen av 1990-tallet fikk problemer med \xc3\xa5 stille lag p\xc3\xa5 grunn av spillermangel, gikk \xc3\x98rnes IL og Reip\xc3\xa5 IL i 1994 sammen om \xc3\xa5 danne Nordre Mel\xc3\xb8y Fotballklubb, som overtok senior- og juniorspillerne fra de to klubbene. I 2005 skiftet samarbeidsklubben navn til Mel\xc3\xb8y Fotballklubb. \xc3\x98rnes IL hadde likevel seniorlag for menn i \xc3\xa5rene 2009-12._NEWLINE_Bueskyttergruppa startet opp h\xc3\xb8sten 2011 og ble offisielt etablert \xc3\xa5ret etter._NEWLINE_P\xc3\xa5 1990-tallet etablerte idrettslaget selskapet \xc3\x98rnes Lyd og Lys AS, som tok seg av den tekniske avviklingen av revyforestillingene p\xc3\xa5 stedet. Selskapet innstilte driften i 2013, da flere sentrale personer i selskapet trakk seg ut.\n_START_SECTION_\nIdrettsanlegget i Mosvolldalen\n_START_PARAGRAPH_\nFra starten av brukte \xc3\x98rnes IL d\xc3\xa5rlige baner blant annet i Spildra. P\xc3\xa5 1950-tallet fikk idrettslaget kj\xc3\xb8pe et omr\xc3\xa5de i Mosvolldalen, like nord for \xc3\x98rnes, der de bygget fotballbane og friidrettsanlegg. Det f\xc3\xb8rste friidrettsstevnet ble holdt der i 1957, mens banen enn\xc3\xa5 var bare halvferdig. Grusbanen for fotball kunne tas i bruk i 1961. Idrettslagets klubbhus ble tatt i bruk vinteren 1964-65, men byggeaktiviteten p\xc3\xa5 klubbhuset fortsatte i mange \xc3\xa5r til._NEWLINE_Ei 2,5 km lang lysl\xc3\xb8ype i Mosvolldalen sto ferdig i 1967. Grusbanen ble omgjort til gressbane, som f\xc3\xb8rste gang ble brukt under siste seriekamp for seniorlaget h\xc3\xb8sten 1979 og offisielt \xc3\xa5pnet \xc3\xa5ret etter. Gressdekket ble etter hvert i d\xc3\xa5rlig forfatning, s\xc3\xa5 i 1991 ble en ny grusbane \xc3\xa5pnet ved siden av, og gressbanen ble drenert og s\xc3\xa5dd p\xc3\xa5 nytt i 1998. I 2011 ble det lagt kunstgressdekke p\xc3\xa5 gressbanen.'